b'\n_START_ARTICLE_\n\xc5\xa0uttarna II.\n_START_PARAGRAPH_\n\xc5\xa0uttarna II. je bil kralj huritskega Mitanskega kraljestva, ki je vladal v zgodnjem 14. stoletju pr. n. \xc5\xa1t._NEWLINE_Bil je naslednik in morda sin velikega mitanskega kralja Artatame I. Njegove diplomatske dogovore in zavezni\xc5\xa1tvo z egip\xc4\x8danskim faraonom Amenhotepom III. na kratko omenjajo Amarnska pisma. Zavezni\xc5\xa1tvo z Egiptom je potrdil s poroko svoje h\xc4\x8derke Kiluhepe ali Giluhepe s faraonom Amenhotepom III. Poroka je bila v 10. letu faraonove vladavine in mu prinesla bogato doto._NEWLINE_Med \xc5\xa0uttarnovo vladavino je Mitansko kraljestvo doseglo vi\xc5\xa1ek mo\xc4\x8di in razcveta. Od Allalaha na zahodu je pribli\xc5\xbeno po reki Oront v severni Siriji mejilo na Egip\xc4\x8dansko kraljestvo. Sredi\xc5\xa1\xc4\x8de Mitanija je bolo pore\xc4\x8dje Haburja, kjer je bila prestolnica Va\xc5\xa1\xc5\xa1ukani. Asirija in Arrafa na vzhodu sta bili mitanski vazalni dr\xc5\xbeavi. Hetitski napad na severno mitansko mejo je \xc5\xa0uttarna odbil._NEWLINE_Nasledil ga je sin Tu\xc5\xa1rata ali Arta\xc5\xa1umara (morda v sumljivih okoli\xc5\xa1\xc4\x8dinah).'